Tarybos reglamentas (EB) Nr. 1036/2001
2001 m. gegužės 22 d.
draudžiantis importuoti Atlanto didžiaakius tunus (Thunnus obesus), kurių kilmės šalys yra Belizas, Kambodža, Pusiaujo Gvinėja, Sent Vinsentas ir Grenadinai bei Hondūras
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) Žuvų ištekliai yra išsenkantys gamtiniai ištekliai, ir juos būtina apsaugoti biologinės pusiausvyros ir globalinio maisto saugumo sumetimais.
(2) 1998 m. Tarptautinė Atlanto tunų apsaugos komisija (ICCAT), kurioje Europos bendrija yra Susitariančioji Šalis, priėmė Rezoliuciją 98-18 dėl nepranešto ir nereguliuojamo tunų gaudymo iš didelių laivų su ūdomis Konvencijos zonoje.
(3) ICCAT Susitariančios Šalys, kurių žvejai priversti sumažinti sugaunamų Atlanto tunų kiekį, negali efektyviai valdyti minėtų atsargų, jeigu ICCAT nepriklausančios šalys nebendradarbiauja ir nesilaiko jos apsaugos ir valdymo priemonių.
(4) ICCAT pripažino Belizą, Kambodžą, Pusiaujo Gvinėją, Sent Vinsentą ir Grenadinus bei Hondūrą kaip šalis, kurių laivai žvejoja Atlanto didžiaakius tunus, mažindami organizacijos priemonių tunams apsaugoti efektyvumą, savo išvadas grįsdama duomenimis apie sugavimus, prekybą ir laivų stebėjimą.
(5) ICCAT pastangos, kad penkios iš šešių minėtų valstybių laikytųsi Atlanto kardžuvių apsaugos ir valdymo priemonių, nedavė jokių rezultatų. Hondūrui buvo suteikta papildomai laiko įrodyti, kad jis laikosi apsaugos ir valdymo priemonių. Todėl šalies rezultatai bus apsvarstyti 2001 m. metiniame susitikime.
(6) Susitariančiosioms Šalims ICCAT rekomendavo imtis atitinkamų priemonių uždraudžiant importuoti Atlanto didžiaakių tunų produktus, kurių kilmės šalys - Belizas, Kambodža, Pusiaujo Gvinėja, Sent Vinsentas ir Grenadinai bei Hondūras. Šios priemonės bus panaikintos, kai tik bus nustatyta, kad minėtos šalys savo žvejybai taiko ICCAT priemones. Šias priemones turi įgyvendinti Bendrija, turinti išimtinę kompetenciją šiuo klausimu.
(7) Atlanto didžiaakių tunų produktams, kurių kilmės šalis - Hondūras, ICCAT draudimas įsigalios 2002 m. sausio 1 d., jeigu šalis per 2001 m ICCAT susitikimą nepateiks dokumentų, įrodančių, kad savo žvejybai ji taiko ICCAT apsaugos ir valdymo priemones.
(8) Šios priemonės atitinka Bendrijos įsipareigojimus pagal kitus tarptautinius susitarimus,
PRIĖMĖ ŠĮ REGLAMENTĄ:
1 straipsnis
1. Atlanto didžiaakių tunų (Thunnus obesus), klasifikuojamų KN ex03019990, ex03023919, ex03023999, ex03034941, ex03034943, ex03034949, ex03034990, ex03041038, ex03041098, ex03042045, ex03049097, ex03052000, ex03053090, ex03054980, ex03055990, ex03056990, ex16041411, ex16041416, ex16041418 ir ex16042070 subpozicijose, kurių kilmės šalys - Belizas, Kambodža, Pusiaujo Gvinėja ir Sent Vinsentas ir Grenadinai, išleidimas į laisvą apyvartą Bendrijoje draudžiamas.
2. Straipsnio 1 dalyje nurodytų produktų iškrovimas Bendrijoje tranzito tikslais draudžiamas.
2 straipsnis
Šis reglamentas netaikomas 1 straipsnio 1 dalyje nurodytiems produktams, jeigu kompetentingoms nacionalinėms valdžios institucijoms pateikiami jas pakankami įrodymai, kad šie produktai reglamento įsigaliojimo dieną jau keliavo į Bendrijos teritoriją, ir buvo išleisti į laisvą apyvartą ne vėliau kaip per keturiolika dienų nuo tos dienos.
3 straipsnis
1 ir 2 straipsniai taikomi Atlanto didžiaakiams tunams (Thunnus obesus), klasifikuojamiems KN ex03019990, ex03023919, ex03023999, ex03034941, ex03034943, ex03034949, ex03034990, ex03041038, ex03041098, ex03042045, ex03049097, ex03052000, ex03053090, ex03054980, ex03055990, ex03056990, ex16041411, ex16041416, ex16041418 ir ex16042070 subpozicijose, kurių kilmės šalis - Hondūras.
4 straipsnis
Šis reglamentas įsigalioja 2001 m. liepos 1 d.
3 straipsnis taikomas nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 22 d.